Domstolens Dom (Første Afdeling) af 12. september 2002. - Kommissionen for De Europæiske Fællesskaber mod Den Hellenske Republik. - Traktatbrud - direktiv 98/78/EF - manglende gennemførelse inden for den fastsatte frist. - Sag C-312/01.



Samling af Afgørelser 2002 side I-07053



Parter

Dommens præmisser

Afgørelse om sagsomkostninger

Afgørelse



Nøgleord

Medlemsstater - forpligtelser - gennemførelse af direktiver - traktatbrud - begrundelse med henvisning til den nationale retsorden - ulovlig

(Art. 226 EF)

Parter

I sag C-312/01,

Kommissionen for De Europæiske Fællesskaber ved C. Tufvesson og M. Patakia, som befuldmægtigede, og med valgt adresse i Luxembourg,

sagsøger,

mod

Den Hellenske Republik ved N. Dafniou, som befuldmægtiget, og med valgt adresse i Luxembourg,

sagsøgt,

angående en påstand om, at Den Hellenske Republik har tilsidesat sine forpligtelser efter EF-traktaten, idet den ikke inden for den fastsatte frist har sat de nødvendige love og administrative bestemmelser i kraft for fuldt ud at efterkomme Europa-Parlamentets og Rådets direktiv 98/78/EF af 27. oktober 1998 om supplerende tilsyn med forsikringsselskaber i en forsikringsgruppe (EFT L 330 s. 1), eller idet den ikke har givet Kommissionen underretning herom,

har

DOMSTOLEN (Første Afdeling)

sammensat af afdelingsformanden, P. Jann (refererende dommer), og dommerne M. Wathelet og A. Rosas,

generaladvokat: L.A. Geelhoed

justitssekretær: R. Grass,

på grundlag af den refererende dommers rapport,

og efter at generaladvokaten har fremsat forslag til afgørelse den 6. juni 2002,

afsagt følgende

Dom

Dommens præmisser

1 Ved stævning indleveret til Domstolens Justitskontor den 7. august 2001 har Kommissionen for De Europæiske Fællesskaber i medfør af artikel 226 EF anlagt sag med påstand om, at det fastslås, at Den Hellenske Republik har tilsidesat sine forpligtelser efter EF-traktaten, idet den ikke inden for den fastsatte frist har sat de nødvendige love og administrative bestemmelser i kraft for fuldt ud at efterkomme Europa-Parlamentets og Rådets direktiv 98/78/EF af 27. oktober 1998 om supplerende tilsyn med forsikringsselskaber i en forsikringsgruppe (EFT L 330 s. 1, herefter »direktivet«), eller idet den ikke har givet Kommissionen underretning.

2 Dette direktiv supplerer Rådets første direktiv 73/239/EØF af 24. juli 1973 om samordning af de administrativt eller ved lov fastsatte bestemmelser om adgang til udøvelse af direkte forsikringsvirksomhed bortset fra livsforsikring (EFT L 228, s. 3), og Rådets første direktiv 79/267/EØF af 5. marts 1979 om samordning af de administrativt og ved lov fastsatte bestemmelser om adgang til og udøvelse af direkte livsforsikringsvirksomhed (EFT L 63, s. 1).

3 Direktivets artikel 2, stk. 1, bestemmer:

»Foruden de bestemmelser i direktiv 73/239/EØF og direktiv 79/267/EØF, som indeholder reglerne for tilsyn med forsikringsselskaber, fastsætter medlemsstaterne, at der skal føres supplerende tilsyn med ethvert forsikringsselskab, som er et deltagende selskab i mindst ét forsikringsselskab, genforsikringsselskab eller tredjelandsforsikringsselskab, som foreskrevet i artikel 5, 6, 8 og 9.«

4 Direktivets artikel 11, stk. 1, bestemmer:

»Medlemsstaterne vedtager senest den 5. juni 2000 de nødvendige love og administrative bestemmelser for at efterkomme dette direktiv. Medlemsstaterne underretter straks Kommissionen herom.«

5 I henhold til proceduren i artikel 226, stk. 1, EF fremsatte Kommissionen - efter ved en åbningsskrivelse at have givet Den Hellenske Republik lejlighed til at fremsætte sine bemærkninger - den 29. december 2000 en begrundet udtalelse over for Den Hellenske Republik, hvori den opfordrede den til at træffe de nødvendige foranstaltninger til at efterkomme dens forpligtelser i henhold til direktivet inden to måneder fra meddelelsen af den begrundede udtalelse.

6 Da Kommissionen ikke havde modtaget yderligere oplysninger vedrørende gennemførelsen af direktivet ved udløbet af den fastsatte frist, besluttede den at anlægge denne sag.

7 Den Hellenske Republik har anført, at de nødvendige foranstaltninger med henblik på gennemførelsen af direktivet er under vedtagelse. Et forslag til dekret, udstedt af præsidenten, er under behandling.

8 Det bemærkes herved, at efter fast retspraksis kan en medlemsstat ikke påberåbe sig bestemmelser, fremgangsmåder eller forhold i sin nationale retsorden til støtte for, at et direktiv ikke er blevet gennemført inden for den fastsatte frist (jf. navnlig dom af 8.3.2001, sag C-276/98, Kommissionen mod Portugal, Sml. I, s. 1699, præmis 20).

9 Da direktivet således ikke er blevet gennemført inden for den i den begrundede udtalelse fastsatte frist, må der gives Kommissionen medhold.

10 Det må derfor fastslås, at Den Hellenske Republik har tilsidesat sine forpligtelser efter dette direktiv, idet den ikke inden for den fastsatte frist har sat de nødvendige love og administrative bestemmelser i kraft for fuldt ud at efterkomme direktivet.

Afgørelse om sagsomkostninger

Sagens omkostninger

11 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Den Hellenske Republik tilpligtes at betale sagens omkostninger, og Den Hellenske Republik har tabt sagen, bør det pålægges denne at betale sagens omkostninger.

Afgørelse

På grundlag af disse præmisser

udtaler og bestemmer

DOMSTOLEN (Første Afdeling)

1) Den Hellenske Republik har tilsidesat sine forpligtelser efter Europa-Parlamentets og Rådets direktiv 98/78/EF af 27. oktober 1998 om supplerende tilsyn med forsikringsselskaber i en forsikringsgruppe, idet den ikke inden for den fastsatte frist har sat de nødvendige love og administrative bestemmelser i kraft for fuldt ud at efterkomme direktivet.

2) Den Hellenske Republik betaler sagens omkostninger.